Document ID: 32011D0632

DEĊIŻJONI TA’ IMPLIMENTAZZJONI TAL-KUMMISSJONI
tal-21 ta’ Settembru 2011
li tistabbilixxi kwestjonarju li għandu jintuża għar-rappurtar dwar l-implimentazzjoni tad-Direttiva 2000/76/KE tal-Parlament Ewropew u l-Kunsill dwar l-inċinerazzjoni ta’ skart
(notifikata bid-dokument numru C(2011) 6504)
(Test b’relevanza għaż-ŻEE)
(2011/632/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2000/76/KE tal-Parlament Ewropew u tal-Kunsill tal-4 ta’ Diċembru 2000 dwar l-inċinerazzjoni ta’ skart (1), u b’mod partikolari l-Artikolu 15 tagħha,
Billi:
(1)
Skont id-Direttiva 2000/76/KE, l-Istati Membri għandhom jirrappurtaw dwar l-implimentazzjoni ta’ dik id-Direttiva kull tliet snin fuq il-bażi ta’ kwestjonarju elaborat mill-Kummissjoni.
(2)
Il-Kummissjoni stabbiliet żewġ kwestjonarji. It-tieni wieħed, stabbilit bid-Deċiżjoni tal-Kummissjoni 2010/731/UE (2), kopra s-snin 2009, 2010 u 2011.
(3)
Minħabba li l-kwestjonarju stabbilit bid-Deċiżjoni 2010/731/UE għandu jintuża għar-rappurtar sal-31 ta’ Diċembru 2011, għandu jiġi stabbilit kwestjonarju ġdid għall-perjodu ta’ rappurtar tat-tliet snin li jmiss, billi tiġi kkunsidrata l-esperjenza miksuba mill-implimentazzjoni tad-Direttiva 2000/76/KE u mill-użu tal-kwestjonarji preċedenti. Madankollu, minħabba l-fatt li mis-7 ta’ Jannar 2014 id-Direttiva 2000/76/KE għandha titħassar u tiġi sostiwita bid-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (3), il-kwestjonarju l-ġdid għandu jkopri biss sentejn, jiġifieri l-2012 u l-2013. Għal raġunijiet ta’ ċarezza, id-Deċiżjoni 2010/731/UE għandha tiġi sostitwita.
(4)
Il-miżuri stipulati f’din id-Deċiżjoni huma skont l-opinjoni tal-Kumitat stabbilit skont Artikolu 6 tad-Direttiva tal-Kunsill 91/692/KEE (4).
ADOTTAT DIN ID-DEĊIŻJONI:
Artikolu 1
1. L-Istati Membri għandhom jużaw il-kwestjonarju ppreżentat fl-Anness għar-rappurtar dwar l-implementazzjoni tad-Direttiva 2000/76/KE.
2. Ir-rapporti li għandhom jitressqu għandhom ikopru l-perjodu mill-1 ta’ Jannar 2012 sal-31 ta’ Diċembru 2013.
Artikolu 2
Id-Deċiżjoni 2010/731/UE hija mħassra b’seħħ mill-1 ta’ Jannar 2013.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, il-21 ta’ Settembru 2011.

Labels: 12
15
20